text: Forbud mod rockere
  30 april 2010 kl. 13.56
  Det skal være slut med rygmærker og bandeaktioner syd for grænsen. Her har man forbudt rockeraktiviteter og klubhuse for Hells Angels og Bandidos.
  I går sendte politiet 330 mand ind i en aktion mod de to rocker-grupper, Hells Angels i Flensborg og Bandidos i Neumünster mellem Kiel og Hamborg.  
  De fjernede skiltene fra de rockerborge, der tidligere har huset banderne. Sådan skal det ikke være mere - sådanne skilte er fra i dag forbudte i gadebilledet.
  Det er delstatsregeringen i Kiel, der efter tre episoder med åben krig mellem de to grupper, har forbudt aktiviteterne i rockermiljøet. I Danmark er der i løbet af de sidste to år meldt om 115 episoder med bande-relateret kriminalitet.
  
  Lægger sag an
  Fra i dag er det altså også ulovligt at bære rygmærker med de to klubbers navne, derfor beslaglagde politiet adskillige under gårsdagens aktion. Bærer man nu et sådant mærke i Slesvig-Holsten, fører det til en anholdelse. Klubberne har heller ikke mulighed for at stifte en ny organisation under et andet navn - den slags fører myndighederne kontrol med.
  Der er organisationsfrihed i Tyskland, og den varsler rockergrupperne at påberåbe sig. De vil lægge sag an mod regeringen i Kiel. Her vurderes det dog, at banderne er kriminelle, og derfor ikke kan benytte sig af den organisationsfrihed, der ellers er beskrevet i den tyske forfatning.
  